El C.N.A Atlantis de Burjassot s’alça amb 17 medalles i es proclama millor equip valencià en el Campionat Autonòmic d’Estiu
2025-07-24

Els clubs esportius de Burjassot continuen collint grans èxits. En aquesta ocasió aquest èxit és per al Club Natació Artística Atlantis que ha sigut el gran triomfador en el Campionat Autonòmic d’Estiu de la Comunitat Valenciana, el qual es va celebrar el cap de setmana passat en la piscina “La Salera” de Castelló.

La bona actuació de les nadadores del Atlantis en totes les disciplines i en totes les categories els ha valgut per a obtindre el trofeu al “Millor equip del Campionat Autonòmic d’Estiu”.

Les xiques del Atlantis van brodar un cap de setmana en el qual el dissabte, primer dia de competició, es van fer amb tres medalles en la modalitat de “figures aleví”; un bronze en “individual tècnic júnior” i l’or en “individual tècnic absolut”. De vesprada, va ser el torn dels dos duos tècnics júnior i dels equips lliures en les tres categories, aleví, infantil i júnior, amb una collita de cinc metalls, quatre de plata i un bronze.

En el cas de la jornada del diumenge, el club burjassoter va realitzar una actuació excel·lent en els “combos” i el “highlight”; l’aleví es penjava la medalla de plata i l’infantil la de bronze, pujant, en el cas del júnior, al escaló més alt del pòdium per a rebre la seua més que merescuda medalla d’or. Aquest reeixit cap de setmana per al Atlantis es va tancar el diumenge amb tres medalles més.

En definitiva, un campionat ple de triomfs, amb 17 medalles en total que, com a colofó, consagra al C.N.A. Atlantis com el millor equip valencià en la piscina.